b'\n_START_ARTICLE_\nCelestin (mineral)\n_START_SECTION_\nNahajali\xc5\xa1\xc4\x8da\n_START_PARAGRAPH_\nMineral je prvi opisal in poimenoval Abraham Gottlieb Werner leta 1799. Njegovo ime izhaja iz gr\xc5\xa1kega izraza coelestia \xe2\x80\x93 nebesni, ki namiguje na njegovo modrikasto barvo._NEWLINE_Celestin se pojavlja v kristalih ali v kompaktnih masivnih in vlaknatih tvorbah, najpogosteje v sedimentnih kamninah. Pogosti spremljajo\xc4\x8di minerali so sadra, anhidrit in halit._NEWLINE_Njegova nahajali\xc5\xa1\xc4\x8da so povsod po svetu, obi\xc4\x8dajno v majhnih koli\xc4\x8dinah. Bledo modri primerki se najdejo na Madagaskarju._NEWLINE_Iz celestina so zgrajeni skeleti pra\xc5\xbeivali iz razreda Acantharea, ki se po tem razlikujejo od drugih radiolarij, ki imajo skelete iz kremena. V karbonatnih oceanskih sedimentih je nastal iz odmrlih \xc5\xbeivalskih organizmov.\n_START_SECTION_\nGeode\n_START_PARAGRAPH_\nKristali celestina se pojavljajo tudi v geodah. Najve\xc4\x8dja znana geoda je ravno celestinska geoda, ki je na naj\xc5\xa1ir\xc5\xa1em delu \xc5\xa1iroka 10,7 m. Nahaja se v bli\xc5\xbeini vasi Put-in-Bay, Ohio, na otoku South Bass na jezeru Erie. Geoda je preurejena v turisti\xc4\x8dno jamo Crystal Cave. Kristali na dnu geode so odstranjeni. Posamezni kristali celestina so \xc5\xa1iroki do 46 cm in tehtajo do 135 kg.'